**Pieņemts pašvaldības budžets 2024. gadam**

**Pamatbudžeta resursi un to plānotais izlietojums**

|  |  |
| --- | --- |
| **Resursi** |  |
| Atlikums uz gada sākumu | 8 169 300 |
| Ieņēmumi | 52 733 943 |
| Aizņēmumi | 1 629 485 |
| **Kopā** | **62 532 728** |
| **Izlietojums** |  |
| Izdevumi | 60 145 489 |
| Aizņēmuma atmaksa | 2 387 239 |
| Ieguldījumi pamatkapitāla | 0 |
| Atlikums gada beigas | 0 |
| **Kopā** | **62 532 728** |

**Pamatbudžeta IEŅĒMUMI**

Ieņēmumi 2024. gadā plānoti 52 733 943 *eiro apmērā.* Dobeles novada pašvaldības 2024. gada pamatbudžeta ieņēmumos lielākais īpatsvars ir iedzīvotāju ienākuma nodoklim – 23 545 879 *eiro* jeb 44,65 % no pamatbudžeta kopējiem ieņēmumiem.

Iedzīvotāju ienākuma nodokļa plāna prognoze 2024. gadam, salīdzinājumā ar 2023. gada izpildi, ir samazinājusies par 315 198 *eiro*. Saskaņā ar normatīviem aktiem noteikts, ka iedzīvotāju ienākuma nodokļa ieņēmumu sadalījums starp valsts budžetu un pašvaldību budžetiem ir šāds: pašvaldību budžetiem — 75 procentu apmērā (*80 procenti - 2020. gadā*) un valsts budžetam — 25% apmērā (*20% – 2020. gadā*).

Nodokļu ieņēmumi no nekustamā īpašuma nodokļa 2024. gadā prognozēti 3 549 119 *eiro* apmērā, tie sastāda 6,73% no pašvaldības pamatbudžeta ieņēmumiem.

Dabas resursu nodoklis plānots 100 000 *eiro* apmērā, bet azartspēļu nodoklis 2024. gadā plānots 20 000 *eiro* apmērā.

Nodokļu ieņēmumi sastāda 913 *eiro* uz vienu novada iedzīvotāju, 2023. gada plāns sastādīja 833 *eiro.*

Nenodokļu ieņēmumi: procentu ieņēmumi par kontu atlikumiem, naudas sodi un sankcijas, valsts un pašvaldības nodevas, kā arī ieņēmumi no zemes īpašumu atsavināšanas 2024. gada budžetā kopā plānoti 1 432 166 *eiro*, kas pašvaldības pamatbudžeta ieņēmumu struktūrā veido 2,72%.

Ieņēmumi no budžeta iestāžu sniegtajiem maksas pakalpojumiem un citi pašu ieņēmumi plānoti 4 484 800 *eiro* apmērā, kas ir 8,50 % no pamatbudžeta ieņēmumiem.

Pašvaldības saņemtie valsts budžeta transferti noteiktam mērķim 2024. gadam plānoti 18 908 490 *eiro* apmērā, kas ir 35,86% no pašvaldības pamatbudžeta ieņēmumiem.

Dobeles novada pašvaldības 2024. gada ieņēmumi no valsts budžeta mērķdotācijām pedagoģisko darbinieku atlīdzībai (tai skaitā pamata un vispārējai vidējai izglītībai, 5.-6. gadīgo bērnu apmācībai, interešu izglītībai) plānoti 9 955 530 *eiro* apmērā 12 mēnešiem.

Valsts budžeta mērķdotācija Bērzupes speciālās internātpamatskolas un Speciālās pirmsskolas izglītības iestādes “Valodiņa” pedagoģisko darbinieku atlīdzībai un Bērzupes internātpamatskolas uzturēšanas izdevumiem plānota 1 093 191 *eiro* apmērā 12 mēnešiem.

Dotācijas sporta, mākslas un mūzikas skolām pedagogu darba samaksai un valsts sociālās apdrošināšanas obligātajām iemaksām 2024. gadā ir plānotas 859 059 *eiro* apmērā.

Mērķdotācija pašvaldību māksliniecisko kolektīvu vadītāju atlīdzībai paredzēta 19 344 *eiro* apmērā.

Plānots, ka 2024. gadā brīvpusdienu nodrošināšanai izglītojamiem, kas mācās pašvaldības izglītības iestāžu 1., 2., 3. un 4. klasē, no valsts budžeta tiks saņemta mērķdotācija 315 183 *eiro* apmērā. Valsts budžeta finansējums vienam skolēnam dienā nodrošina ēdināšanas izdevumu apmaksu 1,54 *eiro* vērtībā. 2024. gadā mācību literatūras un mācību līdzekļu iegādei plānoti valsts budžeta līdzekļi 78 505 *eiro* apmērā.

Saskaņā ar Ministru kabineta 2012. gada 18. decembra noteikumiem Nr. 942 “Kārtība, kādā piešķir un finansē asistenta pakalpojumu pašvaldībās” 2024. gadā Dobeles novada pašvaldībai ir piešķirts finansējums asistenta pakalpojuma nodrošināšanai personām, kurām noteikta I un II invaliditātes grupa un personām no 5 līdz 18 gadu vecumam, kurām izsniegts atzinums par īpašas kopšanas nepieciešamību –770 000 *eiro* apmērā.

No 2020. gada pašvaldības pamatbudžeta sastāvā tiek plānota arī mērķdotācija pašvaldības ceļu un ielu ikdienas uzturēšanai, 2024. gadā tā plānota 1 188 058 *eiro* apmērā.

Dobeles novada pašvaldība 2024. gadā plāno saņemt transfertus no valsts un pašvaldību budžeta iestādēm Eiropas Savienības politiku instrumentu līdzfinansētajiem projektiem 805 529 *eiro* apmērā.

2024. gadā pašvaldības budžetā plānots saņemt dotāciju 3 673 569 *eiro* apmērā no pašvaldību finanšu izlīdzināšanas fonda, kas ir 6,97 % no pašvaldības pamatbudžeta ieņēmumiem.

Pašvaldības budžetu transferti 2024. gadam plānoti 693 489 *eiro* apmērā, kas ir 1,32 % no pašvaldības pamatbudžeta ieņēmumiem. Kā pašvaldību budžetu transferti tiek uzskaitīti ieņēmumi par izglītības un sociālo iestāžu sniegtajiem pakalpojumiem.

**Pamatbudžeta IZDEVUMI**

Dobeles novada pašvaldības pamatbudžeta ieņēmumi tiek novirzīti pašvaldības funkciju nodrošināšanai **– IZDEVUMIEM** no budžeta finansētu institūciju, tajā skaitā pašvaldības izglītības, kultūras un sporta iestāžu, sociālās aizsardzības iestāžu, sabiedriskas kārtības un drošības iestāžu , pagastu pārvalžu un centrālās administrācijas uzturēšanai. Neskatoties uz to, ka pieejamie finanšu resursi samazinās, 2024. gadā ir iespējams nodrošināt lai finansējums ir pietiekošs gan infrastruktūras uzturēšanai un nelielai attīstībai, atsevišķu projektu un pasākumu realizācijai, gan sociālajiem jautājumiem, izglītībai, kultūrai un sportam.

**Vislielākais izdevumu apjoms ikgadējā pamatbudžetā plānots izglītības iestāžu uzturēšanai un ar izglītību saistīto pasākumu finansēšanai.** Izglītības nozarei 2024. gadā plānotais izdevumu apjoms ir 28 627 154 *eiro*, kas ir 47,60% no plānotajiem kopējiem pamatbudžeta izdevumiem, tajā skaitā valsts budžeta mērķdotācijas apjoms, kas paredzēts daļējai šo izdevumu segšanai, ir 11 912 650 *eiro* jeb 41,61% no visiem izglītībai plānotajiem izdevumiem. Salīdzinot ar 2023. gadu budžeta pieaugums ir 11,49%.

Būtiskākais finanšu līdzekļu palielinājums ir saistīts ar izmaiņām pirmsskolas izglītības pedagogu atalgojumā, budžetā tam plānoti 837 000 eiro.

Kārtējos izdevumos ir ieplānoti izdevumi brīvpusdienu nodrošināšanai Dobeles novada pašvaldības izglītības iestāžu sākumskolas klašu skolēniem gan no valsts budžeta, gan pašvaldības budžeta līdzekļiem. Tāpat kā iepriekšējā gadā 1 334 710 eiro apmērā (tai skaitā valsts budžeta finansējums 315 183 eiro), tiek nodrošināts finansējums brīvpusdienām.

Plānots, ka 2024. gadā 1.-4. klašu skolēnu brīvpusdienām izlietos 630 366 *eiro,* no kuriem *315 183 eiro* valsts budžeta finansējums*,* un no pašvaldības budžeta līdzekļiem 5.-12. klašu skolēniem *– 704 344* *eiro* apmērā. 2021. gada nogalē tika izstrādāti jauni saistošie noteikumi, kas paredz vienotu nostāju brīvpusdienu apmaksai visā novada teritorijā, t.i., visiem 1.-12. klašu audzēkņiem un 5-6 gadu veciem pirmsskolas audzēkņiem.

Kompensācija par braukšanas izdevumiem un pārvadājumu nodrošināšanai izglītības iestāžu audzēkņiem plānota 372 598 eiro apmērā. Dobeles novada vēsturiskajā teritorijā un Tērvetes teritorijās skolēnu pārvadājumi ir deleģēti pašvaldības kapitālsabiedrībai SIA “DOBELES AUTOBUSU PARKS”, Auces teritorijās pārvadājumus organizē pašvaldības pārvaldes struktūrvienības.

Savukārt talantīgo bērnu nometnēm plānots izlietot 14 500 eiro, vasaras nometņu organizēšanai 12 000 eiro.

Izglītības kvalitātes nodrošināšanai novada izglītības iestādēs plānots ieguldīt pedagogu profesionālās pilnveides semināriem un kursiem 17 254 eiro apmērā.

Šogad Dobeles novadu Valsts izglītības un satura centrs ir izvēlējies kā vienu no pašvaldībām, kurai uzticēts 2024. gada 24. maijā rīkot tautas deju festivālu “Latvju bērni danci veda”, pašvaldība pasākuma rīkošanai piešķīrusi 22 010 eiro.

Izglītības iestādes šogad mācību procesa organizēšanai plānojušas iegādāties datortehniku, interaktīvos ekrānus un displejus par kopējo summu 176 937 eiro, inventāru par 131 429 eiro un pamatlīdzekļus par 109 621 eiro.

**Izglītības iestādēs plānotie remontdarbi**

Tāpat kā aizvadītajā gadā, arī šogad izglītības iestādēs ir plānots veikt remontdarbus. Kopumā tam piešķirti 340 417 eiro.

Vērienīgākais finansējums plānots Dobeles 1. vidusskolas pārbūves projekta izstrādei, kam piešķirti 88 230 eiro.

**Lielākie remontdarbi, kopsummā par 230 529 eiro tiks veikti:**

* **Dobeles pirmsskolas izglītības iestādē “Jāntārpiņš”** - jumta seguma maiņa, ieejas kāpņu remonts un kosmētiskais remonts 1. grupas telpā par 88 913 eiro;
* **Dobeles Valsts ģimnāzijā** - administrācijas telpu kosmētiskais remonts un apgaismojuma nomaiņa, individuālā siltummezgla montāža par 40 000 eiro;
* **Gardenes pamatskolā** notiks sporta zāles grīdas seguma maiņa par 32 000 eiro;
* **Auces vidusskolā** plānotie darbi - ēkas fasādes siltumizolācijas, katlu mājas jumta un fasādes remonts par 16 118 eiro;
* **Dobeles Amatniecības vispārizglītojošās vidusskolai** tiks veikts jumta remonts par 14 200 eiro;
* **Bēnes pirmsskolas izglītības iestādes “Rūķīši”** - drenāžas izbūve zaļajā zonā un gājēju ietves bruģa seguma atjaunošana par 7 300 eiro;
* **pie Bikstu pamatskolas** tiks veikta šķūņa pārbūve par 31 998 eiro.

**Eiropas Savienības finansēto projektu realizācija**

2024. gadā izglītībā plānots izlietot 92 764 *eiro* Eiropas savienības (ES) finansēto projektu realizācijai. Projektos plānots turpināt preventīvo darbu ar jauniešiem, kuri neapmeklē izglītības iestādes un nestrādā, kā arī sadarbojoties ar Nodarbinātības Valsts aģentūru veikt pieaugušo apmācību, lai veicinātu iesaisti darba tirgū, tāpat tiks nodrošināta pedagogu apmācība individuālo kompetenču pieejas attīstībai. 2024. gadā arī tiks turpināta skolu iesaiste Erasmus+ projektos.

**Sabiedriskās kārtības un drošības nodrošināšana**

**Sabiedriskās kārtības un drošības nodrošināšanai** - pašvaldības policijas, bāriņtiesas un ugunsdrošības darbības izdevumiem 2024. gada pamatbudžetā plānoti 1 181 155 *eiro* jeb 1,96 % no pašvaldības kopējiem izdevumiem.

2023. gadā Latvijas-Lietuvas pārrobežu sadarbības programmas ietvaros Dobeles novada pašvaldībā ir realizēts projekts “Pārrobežu sadarbība sabiedrisko pakalpojumu drošības un efektivitātes uzlabošanai”. Projekta ietvaros ir nodrošināti efektīvi un kvalitatīvi sabiedriskie pakalpojumi Šauļos un Dobelē, paplašinot video novērošanas tīklu un izveidojot Koordinācijas centru Dobeles pilsētā. Dobeles novada pašvaldība iegādājās IT iekārtas izveidojot modernu infrastruktūru Koordinācijas centra funkcionēšanai, tajā skaitā izvietoja video novērošanas kameras Dobeles pilsētā; izveidoja īso telefona līniju, izveidojot dispečera pakalpojumu.

**Ekonomiskā darbība**

**Ekonomiskajai darbībai** 2024. gadā plānots izlietot 2 881 262 *eiro* jeb 4,79 % no pašvaldības pamatbudžeta izdevumiem.

Saskaņā ar budžeta izdevumu klasifikāciju atbilstoši funkcionālajām kategorijām klasifikācijā “Ekonomiskā darbība” ir iekļauti nekustamā īpašuma apsaimniekošanas pasākumu, Bezdarbnieki sabiedriskos darbos pasākumu, Būvvaldes, ielu un ceļu rekonstrukcijas, tūrisma darbības nodrošināšanas izdevumi.

Pakalpojumu un preču apmaksai 2024. gadā plānoti 1 380 813 eiro jeb 47,92% no izdevumiem, kas ir autoceļu ikdienas uzturēšanai paredzētā valsts mērķdotācija un Tūrisma informācijas centra uzturēšanas izdevumi 90 122 *eiro* apmērā.

2024.gadā saņemto Valsts finansējumu 1 188 058 *eiro* autoceļu uzturēšanai plānots izlietot pašvaldības autoceļu un ielu ikdienas uzturēšanai:

|  |  |
| --- | --- |
| **Izlietojuma veids** | **Plānotie līdzekļi EUR** |
| Sniega tīrīšana, kaisīšana | 342 200 |
| Grants seguma atjaunošana, segumu profilēšana (greiderēšana) | 314 547 |
| Caurteku remonti | 40 000 |
| Ceļu un ielu horizontālie apzīmējumi | 25 000 |
| Asfalta bedrīšu remonts, ietvju remonts | 110 000 |
| Zāles pļaušana, grāvju tīrīšanas | 25 000 |
| Autobusu paviljonu uzturēšana | 15 000 |
| Apstrāde ar pret putekļu absorbentu | 35 000 |
| Ceļa zīmju iegāde, uzstādīšana | 45 000 |
| Luksoforu uzturēšana | 5 500 |
| Ceļmalu apauguma noņemšana | 50 000 |
| Tiltu uzturēšana( remonts) | 50 000 |
| Autoceļu kartogrāfiskā uzturēšana sistēmā | 5 500 |
| Dubultās virsmas apstrādes remonti | 20 000 |
| Ielu būvniecība ( atjaunošana) | 50 000 |
| Ceļu būvniecība (atjaunošana) | 55 000 |
| Pārējie izdevumi | 310 |
| **KOPĀ** | 1. **188 058** |

**Lielākie projekti**

* 2024. gadā tiek plānota Liepu ielas posma pārbūve Dobeles pilsētā 110 898 *eiro* apmērā (*tai skaitā Valsts kases aizņēmums 36 795 eiro, pašvaldības līdzfinansējums 74 103 eiro*);
* Viestura ielas pārbūve Dobeles pilsētā 151 635 *euro* (tai skaitā *Valsts kases aizņēmums 92 690 euro, pašvaldības līdzfinansējums 58 944 eiro*);
* Baznīcas ielas pārbūve Dobeles pilsētā 216 420 eiro, bruģēšanas darbiem novadā paredzēti 140 000 eiro;
* velo trases projektēšanai un izbūvei Bēnē paredzēti 80 000 eiro;
* gājēju celiņa izbūvei Dainu ielā 10, Dobelē pie Dobeles Sākumskolas 7 297 eiro;
* Jaunās ielas Dobelē pārbūves projektēšanai paredzēti 13 800 eiro.

**Vides aizsardzība**

**Vides aizsardzībai** 2024. gadā plānots izlietot 270 568 *eiro* jeb 0.45% no pašvaldības pamatbudžeta izdevumiem, tie ir paredzēti lietu kanalizācijas un ārējo kanalizācijas tīklu uzturēšanai un liel gabarīta un dalīto atkritumu apsaimniekošanai:

|  |  |
| --- | --- |
| **Izlietojuma veids** | **Plānotie līdzekļi EUR** |
| Grāvja sakopšana Kooperācijas ielā Dobelē | 11 745 |
| Lietus kanalizācijas tīklu renovācija un avārijas seku likvidēšana | 5 000 |
| Meliorācijas sistēmu remonts Auru pagastā | 15 000 |
| Meliorācijas sistēmu remonts Annenieku pagastā | 10 000 |
| Meliorācijas sistēmas atjaunošana Zebrenes pagastā | 6 500 |
| Meliorācijas sistēmu atjaunošana Naudītes un Penkules pagastos | 15 000 |
| Meliorācijas tīklu renovācija un avārijas seku likvidēšana | 20 000 |
| Drenāžas izbūve Auces pilsētā | 2 393 |
| Kanalizācijas septiķu demontāža Bēnē | 35 000 |
| Līdzfinansējums centralizētās ūdensapgādes un kanalizācijas pieslēgumu ierīkošanai | 55 000 |
| Ūdenstilpņu attīrīšana Dobelē, Aucē, Gaurata ezerā | 33 930 |
| Atkritumu apsaimniekošana (liel gabarīta) | 55 000 |
| Atkritumu konteineru novietnes labiekārtošana | 6 000 |

**Pašvaldības teritoriju un mājokļu apsaimniekošana**

**Pašvaldības teritoriju un mājokļu** **apsaimniekošanai** kopā 2024. gadā plānoti 7 089 981 *eiro* jeb 11 ,79 % no pašvaldības pamatbudžeta izdevumiem.

2024. gadā plānots piešķirt dotācijas kapitālsabiedrībām deleģēto funkciju izpildei SIA “DOBELES NAMSAIMNIEKS" 23 256 *eiro* apmērā, SIA “Dobeles komunālie pakalpojumi” 1 054 182 *eiro* apmērā, SIA “DOBELES ŪDENS” 79 770 *eiro* apmērā un SIA “AUCES KOMUNĀLIE PAKALPOJUMI” 672 273 *eiro* apmērā.

|  |  |
| --- | --- |
| **Dobeles komunālie pakalpojumi SIA** | **1 054 182** |
| *Klaiņojošu dzīvnieku uzturēšana* | *11 215* |
| *Kapu saimniecība* | *299 301* |
| *Sabiedriskā tualetes uzturēšana* | *24 030* |
| *Pašvaldības teritorijas kopšana* | *475 483* |
| *Zaļumsaimniecība* | *244 153* |
| **Dobeles namsaimnieks SIA** | **23 256** |
| *Bērnu rotaļu laukumu uzturēšana* | *23 256* |
| **Auces komunālie pakalpojumi SIA** | **672 273** |
| *Kapu saimniecība* | *122 080* |
| *Klaiņojošu dzīvnieku uzturēšana* | *2 284* |
| *Pašvaldības teritorijas kopšana* | *358 640* |
| *Zaļumsaimniecība* | *165 956* |
| *Sabiedriskā tualetes uzturēšana* | *23 313* |
| **Dobeles ūdens SIA** | **79 770** |
| *Hidrantu pārbaudes un uzturēšana* | *16 940* |
| *Lietus ūdens kanalizācijas un publiskās infrastruktūras uzturēšana* | *62 830* |

Pamatkapitāla veidošana teritoriju un mājokļu apsaimniekošanai paredzēti 2 319 244 *euro* jeb 32,71 % no kopējiem izdevumiem.

**Finansējuma ielu apgaismojuma izbūvei**

* Paredzēts finansējums ielu apgaismojuma izbūvei Kaķeniekos, Annenieku pagastā 60 000 *eiro;*
* Vītiņu pagastā – 34 231 *eiro*, ielu apgaismojuma pārbūvei Auces pilsētas teritorijā paredzēti 25 384 *eiro*;
* ielu apgaismojuma tīklu uzturēšanai Dobeles novadā paredzēti 69 857 *eiro*.

**Multifunkcionālā laukuma izbūve Dobelē**

2024. gadā Multifunkcionālā laukuma izbūvei Dobeles stadionā paredzēts finansējums 1 918 769 *eiro* (*tai skaitā* *Valsts kases aizņēmums 1 500 000 eiro, pašvaldības finansējums 418 769 eiro* ). Īstenojot investīciju projektu, tiks sekmēta pakalpojuma kvalitāte, pieejamība, sasniedzamība. Projekta ietvaros ir plānots realizēt Dobeles stadiona pārbūves Sporta centra ēkas pārbūve, kas ietver ēkas ventilācijas, apkures, iekšējās, ārējās ūdensapgādes un kanalizācijas, elektroapgādes, ārējās elektronisko sakaru sistēmas izbūvi, kā arī ēkas iekšdarbus, ārējās ēkas fasādes būvdarbus. Paredz izbūvēt multifunkcionālos sporta laukumus (49x67m) ar sintētisko segumu. Uz multifunkcionālā laukuma paredzēti sporta laukumi: mini futbola treniņa laukums, basketbola laukums, divi spēļu laukumi handbolam, spēļu laukums lielajam tenisam, divi spēļu laukumi volejbolam. Paredzēta piebraucamā ceļa seguma atjaunošana, auto stāvvietu izvietošana un gājēju celiņa ierīkošana līdz multifunkcionālajam sporta laukumam un ēkai. Paredzēta arī piecu āra trenažieru izvietošana iedzīvotāju vajadzību nodrošināšanai.

**Atpūta, sports un kultūra**

**Atpūtai, sportam un kultūrai** 2024. gadā plānoti 3 932 226 *eiro* jeb 6,53 % no pašvaldības pamatbudžeta izdevumiem.

Atbalsts biedrībām sporta jomā plānots 127 400 *eiro* apmērā, tai skaitā, atbalstot sportistu dalību Eiropas čempionātos, 100 400 *eiro*, līdzfinansējums sporta projektu konkursos un individuālajiem sportistiem 27 000 *eiro*.

Līdzfinansējums Kultūras projektu konkursos paredzēts 23 000 *eiro* apmērā*.*

Klasifikācijas kodā Pamatkapitāla veidošana plānoti 139 720 *eiro jeb 3,55%* no plānotajiem kultūras un sporta izdevumiem. Plānots iegādāties pamatlīdzekļus Dobeles novada sporta iestādēm 79 150 *eiro* apmērā. Bibliotēkām paredzēts finansējums 54 325 *eiro* apmērā, kultūras namiem un muzejiem - 6 245 *eiro.*

Kārtējos izdevumos ir ieplānoti izdevumi arī kultūras un sporta iestāžu remontdarbiem 20 850 *eiro* apmērā.

**Sociālā palīdzība**

**Sociālām vajadzībām** no Dobeles novada pašvaldības pamatbudžeta izdevumiem plānoti 9 560 051 *eiro* jeb 15,89% no pašvaldības pamatbudžeta izdevumu kopējā apjoma.

No sociālās jomas izdevumiem 1 890 075 *eiro* jeb 19,77% ir izdevumi sociālajiem pabalstiem un ilgstošas sociālas aprūpes nodrošināšanai.

Sociālo pabalstu veidus un to piešķiršanas kārtību nosaka Dobeles novada pašvaldības saistošie noteikumi. Pašvaldības sociālie pabalsti plānoti, lai, pirmkārt, nodrošinātu garantētā iztikas minimuma, dzīvokļa pabalstu un pabalstu ēdināšanas izdevumu segšanai tiem iedzīvotājiem, kuriem normatīvo aktu noteiktajā kārtībā ir tiesības saņemt šos pabalstus. 2024. gadā ir saglabāti visi iepriekšējā gadā nodrošināto pabalstu un pakalpojumu veidi, kā arī 2024. gadā tiks nodrošināti trīs jauni pakalpojumi, kas izveidoti realizējot ES projektu, tie ir Grupu dzīvokļi un specializētās darbnīcas Ādama ielā 2, Dobelē un Dienas aprūpes centrs personām ar garīga rakstura traucējumiem Brīvības ielā 11, Dobelē.

**Atbalsts nevalstiskajām organizācijām**

2024. gadā budžetā paredzēts atbalsts arī nevalstiskajām organizācijām, šim mērķim plānoti 70 463 *eiro.*

**Valsts kases aizdevumu atmaksa**

**Valsts kases aizdevumu atmaksai** 2024. gada budžetā plānoti līdzekļi 2,39 miljonu eiro apmērā. Pašvaldības saistības 2024. gadā pret pašu ieņēmumiem sastāda 10,16 %.

**Ziedojumu budžeta izdevumi**

**Ziedojumu budžeta izdevumi** 14 985 *eiro* apmērā galvenokārt plānoti sociālās aprūpes nodrošināšanai 9 293 *eiro*, kultūras un sporta pasākumiem - 1 141 *eiro*, izglītības pasākumiem - 3 317 *eiro*, pārējiem pasākumiem - 1 234 *eiro*.

Dobeles novada pašvaldības kopbudžeta izdevumu pārsniegumu pār ieņēmumiem – 7 426 531 *eiro* un aizņēmumu 2024. gada pamatsummu atmaksu 2 387 239 *eiro* ir paredzēts segt no budžeta līdzekļu atlikuma pārskata gada sākumā 8 184 285 *eiro* un plānoto aizņēmumu Valsts kasē ieņēmumiem - 1 629 485 *eiro apmērā,* kā arī plānots saglabāt naudas līdzekļu atlikumu pārskata gada beigās 40 *eiro* apmērā (ziedojumu budžets).

**Ņemtas vērā visu nozaru intereses**

Plānojot 2024. gada pašvaldības budžetu, ņemtas vērā visu nozaru un jomu intereses un esošie līdzekļi maksimāli sabalansēti tā, lai finansējums ir pietiekošs gan infrastruktūras uzturēšanai un attīstībai, gan projektu un pasākumu realizācijai, gan sociālajiem jautājumiem, izglītībai, kultūrai un sportam.

2024. gadā un turpmāk pašvaldībai būtiski ir iespēju robežās nodrošināt novada attīstības un investīciju projektu ieviešanu un realizāciju, uzlabojot iestāžu, ceļu un ielu infrastruktūru, tādējādi ceļot dzīves vides kvalitāti novadā. Lai veicinātu novada attīstību, investīcijām infrastruktūrā arī turpmāk tiks piesaistīti Eiropas Savienības fondu līdzekļi. Neskatoties uz ierobežoto finansējumu, pašvaldība, plānojot budžetu kārtējam gadam, ievēro pēctecības un attīstības principu, aktualizējot investīciju plānu un izvērtējot finanšu stabilitāti ilgtermiņā.

Dobeles novada pašvaldības

Finanšu un grāmatvedības nodaļa